khistorydata/jeongjo-sjw-relations huggingface dataset:
정조 10년
綾恩君具允明疏曰。伏以。我文孝世子。玄室永閟。日月屢更。仰惟止慈之情去而冞切。臣民崩冤。曷有其極。仍伏念臣。罪積不孝。爲天所厭。偶因嬴博之事。忽遭泉壤之誣。惟恨不死到今。見此罔極。刎心剚腹。豈容少緩。而回啓未下之前。不敢唐突瀆擾。今始瀝血而陳辭。以冀俯燭而垂憐焉。臣之先山。在於楊州地。臣十一代祖綾川君臣壽永。爲不遷之始祖。而臣家主其祀。綾川君曾孫綾安府院君臣思孟。繼葬同局。而故參奉臣具命遠家。曾主其祀。蓋臣家。以府院君子孫。出繼於府院君之兄綾原尉臣思顔。故爲大宗。命遠家爲小宗矣。己巳年。葬臣妻於府院君墓左低下之穴。其後十七年。命遠。欲葬其祖母於臣之先祖綾原尉墓案對沖之地。此乃地家之所大忌。故臣禁止之。自是含憾。忽發掘臣妻山之論。至於上言。則別判付。若曰今覽本事。具命遠之所爲無據。具允明之父請葬時。旣已許之。十餘年。若不知焉。則今以無憑問者措語。已涉無據。具允明。雖若是不當禁而禁。果若是拒逆登聞。而亦爲順受。敢生報復之計。若是呼籲。近者此慾。其雖無限。焉敢若是欺瞞乎。一覽其狀。綻露難掩。事當以猥濫律施行是乎矣。十分參酌。特爲勿施。處分如是嚴截。命遠。乃復慫慂其時門長故判書臣具善行。使之投疏。則批旨若曰。具命遠初不許之。豈有是事。旣許之。與其子爭鬧。反羞其許。有若報復。予則曰命遠。一事三非也。其孫旣許。則旣非偸葬也。旣許多年。命遠視若尋常。具庠之不忍下手。人子當然之理。初已巽軟。末欲報焉。同宗之義焉在。不知其禁。欲報抑彼處分。意蓋此也。卿則於彼於此。俱曰三非。予則曰不可各分三而强解。卿與具允明。雖有先後之異。予則曰一非皆在也。何則。果如卿章。綾安於具允明。與卿皆祖先也。宛若雙墳。則命遠其雖稚騃而許之。重臣豈用此。此予則曰。當初請用。卽重臣之非也。爲是孫者。初雖幼而末又默。爲門長旣不飭。頃者下敎之後。今乃陳章乎。此予則曰。卿之非也。旣不若雙墳。則以此爲目。無乃欠於敦宗乎。絲綸又如是至明。命遠。於是乎計無所售。而心則常怏怏矣。臣實祚薄。仲息夫妻俱歿。尙在淺土。月前始得完窆於其母之墓左。而忽然作梗。轉轉葛藤者。固不知其別有事在。果然擊金之擧出矣。未知孰主張是。而蓋其爰辭。巧譎陰慘。罔非欺天。則臣家見誣。猶屬餘事。而至以二字之目。容易加之於旣骨之親。私心崩痛。如刃割肥。直欲騈首對質。而不可得。則亦安得不溯本一籲於仁覆之下哉。臣家玆山。自綾川君以下。至于今世葬。殆同族山。而臣家則從前以來。雖於旁親之墓。至近之地。如非要害之處。則其派不敢爲禁斷之計者。宗法卽然。況子孫之葬於祖先之側者乎。國舅山所。非不體重。而亦無禁繼葬之法。龍虎之內。階砌之前。支嫡世葬。殆至纍纍者。人家之例。歷歷可數。又況臣妻。以大宗婦。繼葬於大宗家之山。則未知請於何處。亦何許與不許之可言哉。先臣。猶以命遠家爲小宗。言之於命遠。命遠聽之而已。蓋言與請有異。聽與許不同。始自命遠上言。曰請曰許。已是誕妄。而今其妻。更加一節。至以爲哀懇。又以爲欺以權厝。誓以掘遷者。天下寧有是哉。事實然矣。而推以事理。又有可以易明者。其時門中各派。皆有長老。果是當禁之地。則決無坐視之理。而初無片言半辭。及於當用與不當用。逼近與不逼近。蓋視之以當然故也。十七年以來。寂然未聞山之一字。則哀乞指天之言。其果近理乎。葬後未幾。卽已立石。則其非權厝可知。而命遠無復一言。則權厝之言。其果近理乎。至於宛如雙墳之言。十七年間。未嘗耳剽。而始聞於命遠含憾之後。此亦有一事可明者矣。臣家與命遠家隔隣。而命遠與臣子庠。本自情好。用山之後。一向如前。上山相逢。非止一再。而每見其款洽。且乙亥年間。有國舅山所致祭之命。命遠。約庠同參。仍與之同到庠之母山曰。雖是低下之地。山勢好矣云云。則命遠妻所謂其夫省墓時。始見宛如雙墳而驚心。督令臣父與臣掘遷者。此何說也。渠亦自知其節節難掩。故乃以年未二十。漫漶爲說。要爲幼騃無知之證。尤可見其反拙而彌彰也。命遠與臣子庠同庚。其時恰滿二十。固非幼騃。年歲之難欺者。猶且如此。他尙何說。設使眞箇年幼。許以不當許之地。則其後十七年。年近四十。不可謂知覺未生。而又無一言何也。臣之殤孫之喪。葬於其祖母之墓前。而命遠。亦無一言。伊時命遠。年已三十。此亦以幼騃而不知禁乎。嘻噫。痛矣。渠雖女人。亦是臣子也。豈不知誣罔擊錚。其罪不輕。而急於因緣機會。僥倖掘移。乃以虛無不成說之言。一切歸之於不在世之臣父。而重之以不忍言。不忍聞之街巷詬辱。其放恣無忌。固勿論。在臣闔門之至冤極痛。當如何哉。臣與命遠。均是國舅子孫。一毫半分。或有逼害之慮。則宗孫門長。雖勸之用。臣父與臣。決不爲此無倫悖理之事。不然則稍近稍遠。或左或右。顧何論於繼葬族葬。而命遠家前後之擧。亦非爲此。專出於逞憾。則是非曲直。於此可判。況所謂其憾。不過禁其用山。其可以讎怨論耶。又況臣則不過禁未用之山。而彼則必欲掘旣久之塚。其所報復。亦可謂不得其平矣。十七年之後而起鬧。三十八年之久而又起鬧。一番起鬧。危辱萬端。是豈人理之所可堪者哉。此非但臣一門之不祥。實是搢紳間羞恥。尙何言哉。先臣之誣。專在山事。山事不明。則先誣無可以辨。此臣所以不得不歷陳本末。而與彼之言相反。如黑白。欺君罔上之罪。不在於彼。則在於臣。不在於臣。則在於彼。伏惟日月之明。無微不燭。覆盆之下。無冤不伸。懇乞聖上。俯垂照察。快賜處分。使臣父之誣辱。得以辨雪。則臣雖卽日滅死。更無餘恨。言之到此。有淚而已。臣無任云云。答曰。省疏具悉。疏中所錄先朝判付及批旨。若是丁寧。可仰追念國舅家之聖意。予亦豈有異辭。卿何必過辭。
정조 10년
掌令李庚運疏曰。伏以。臣於見職。豈有一分堪承之望哉。以才識則無所當也。以情勢則至難强也。而終不免拚棄廉隅。有除輒膺者。蓋緣大論之方張。未暇私義之自伸。而一再詣臺。只傳故紙而退。若其合辭之新啓。拘於一司之不備。尙未效沬血之誠。憤惋之忱。結轖于中。第臣素患痰喘之症。越劇於日候之猝寒。擔舁赴公。歸輒昏到。忽於昨夜。又添關格。見方雜試藥餌。嘔泄不止。以此病情。實無自力之望。玆敢不避猥屑。略此冒控。伏乞聖明。俯垂諒察。亟遞臣所帶職名。仍治臣瀆擾之罪。以肅朝綱。不勝幸甚。臣昨進臺次。目擊可駭之擧。卽欲論列。以效一日之責。而傳啓未下。例不敢更事煩瀆。夜鼓且近。遂未免噤默而退。而事之驚駭。終不可以無言。敢此附陳焉。嘻。昨日政院擧行之昏謬妄錯。實是挽近以來所未有之事也。雖尋常簿書之按例出納者。固不宜若是疎忽。矧玆巡監軍落點。係是巡綽之大政。則事體旣甚不輕。奉行在所必愼。而乃於點下之後。反有提稟之擧。是豈可委之於吏胥之手。而漫不致察。至此之極耶。該房之不早頒布。經先申退。罪不可言。而至於入稟之承宣。難免曚不解事之失。近日百度。雖曰懈弛。亦不料顚錯之若此也。豈可以遞罷薄勘。了其罪乎。臣謂不頒布之該房。亟施削職之律。更入稟之承宣。亦置譴罷之典。斷不可已也。臣無任云云。答曰。省疏具悉。承宣遞差足矣。爾其勿辭察職。
정조 10년
正言宋翼孝疏曰。伏以。臣卽伏見昨日傳敎。島配罪人崔光泰金天欽等。有特放之命。臣竊不勝驚惑憂歎之至。噫。彼光泰等負犯。可勝誅哉。澤白之窮凶極惡。千古所無之劇逆。而身居首善之地。敢懷陰護之心。角勝懲討之議。甘歸亂賊之科。究厥心腸。萬斫猶輕。尙稽天誅。薄竄近島。已是失刑。而今忽特敎酌處。有若尋常編配之容易疎釋者然。聖德雖出於好生。輿憤未洩於討賊。隄防由是而益壞。義理自此而漸晦。世道之憂。當復如何。伏願聖明。亟收成命。而當初所配之地。若是尤甚之邑。則移送他島。以待處分。斷不可已也。臣無任云云。答曰。省疏具悉。已悉諭矣。
정조 10년
丙午十一月十一日午時。上御重熙堂。禮房承旨入侍時。左副承旨李祖承。記事官金孝建尹行任李相璜。以次進伏訖。上命書傳敎曰。貶月當前。本廳貶坐之不爲。已至四年云。雖非此時。每欲一番曲諒。領府事兼帶御營都提擧。今姑許副。命退。承史以次出。
정조 10년
丙午十一月十一日申時。上御誠正閣。召對入侍時。參贊官李崇祜。直閣鄭大容。侍讀官洪聖淵。檢討官李羽晉。假注書洪樂貞。記事官李崑秀李相璜。以次進伏訖。聖淵。進讀宋名臣錄。自放以處士。止淸逸處士。羽晉。進讀自林逋。止激賞如此。大容進讀。自侍講布衣時。止胡氏口義。崇祜。進讀自侍講讀乾元亨利貞。止桶與欀。樂貞。進讀自專掌學校。止胡之徒也。崑秀。進讀自爲國子先生。止登上第而歸。相璜。進讀自治家甚嚴。止必執婦道。上曰。各陳文義。可也。聖淵曰。宋眞宗。賢明之君。而因王嗣宗之挾私巧詆。遂至待种放寢衰。人君聽言。苟非聰察。則易致偏聽之嫌矣。此等處。留神存戒焉。上曰。好矣。羽晉曰。胡瑗之講小畜。引趙普補呈箚子事以明之。小畜之以小畜大。卽以臣止君之義也。夫君臣之間。不啻霄壤。苟非人君之捨己從人。從諫如流。則雖有引君當道之才。能成止君之功耶。是以。傳說進求道之戒。魏徵有爲良之願。從古治亂之機。罔不在人君從諫拒諫之分矣。伏願深留聖意於小畜大之義。廣開不諱之門。益恢虛受之量焉。上曰。亦好矣。大容曰。學問之工。體用兼備。然後措諸時務。必有經濟之效矣。胡瑗敎人之道。隨其所長。各有成就。而要之皆有用之學。故出瑗之門者。其政事材識。莫不需用於世。一賢師訓迪之功。其利博哉。如欲丕變俗學。黜華懋實。則惟在於在上勸奬之如何。伏願體念焉。上曰。其言好矣。崇祜曰。种放旣有驕傲之失。亦無可用之實。而其不屑爵祿。高尙林泉。猶有補於立懦廉頑之風。故宋帝尊禮之。於此。亦可見明主崇奬世敎之方矣。上曰。好矣。崇祜曰。儒臣所奏小畜之義好矣。以至卑之臣。欲止至尊之君者。誠妄矣。然君能屈其威而爲之止。則非臣之爲美。美實在於君。故書之簡冊。輝暎千古。伏望於此深加聖念焉。上曰。亦好矣。崇祜曰。文敎之壞者。實以文詞經業之分而爲二也。若能爲眞經業。則文詞自在中矣。湖學之爲二齋。專尙實功。故治其業者。多彬蔚爲名臣。方當文敎丕新之時。如欲風動四方。咸趨實工。無出於以湖學爲型範矣。上曰。亦好矣。上曰。同副承旨入侍。出榻敎同副承旨李集斗進前。上命讀諸公事。以京畿監司狀啓。益安大君墓所修改事。命書傳敎曰。豈令無價赴役。令該廳。從實入會減事。回諭。上命退。諸臣以次退出。
정조 10년
行都承旨李崇祜坐。行左承旨黃昇源坐。右承旨徐鼎修牌不進。左副承旨洪仁浩坐直。右副承旨趙衍德未肅拜。同副承旨李集斗坐直。注書金孝建仕一員未差。假注書洪樂貞仕直。事變假注書張錫胤仕。
정조 10년
李集斗啓曰。合辭方張之時。憲府無詣臺之員。除在外傳旨未下外。大司憲洪檢。卽爲牌招。掌令成鼎鎭。持平宋翼孝。旣已行公。無端不爲入來。事甚未安。推考警責。仍卽牌招。何如。傳曰。允。
정조 10년
右副承旨趙衍德入侍時。惠慶宮進服加減歸脾湯。十貼劑入事。榻前下敎。
정조 10년
刑曹啓目粘。觀此廉海龍擊錚原情內辭緣。則以爲隣居朴道順。嗜酒頑惡。突入內庭。結縛其矣父。無數亂打。折脅拉齒及折骨等傷處。果如其言。則但施三次刑訊。未免太輕。更令究覈。照法擧行之意。分付於該道道臣。何如。啓止施三次之刑。宜有屍親稱冤。更令道伯。嚴飭該邑。除尋常各別詳査。仍令不多日內。狀聞後稟處爲良如敎。
정조 10년
又啓目粘。殺獄罪人朴千根。今旣輸款。所謂金得允。更令道臣。各別嚴訊。期於取服。一體具格啓聞後稟處。何如。啓依回啓。更令該道。詳覈狀聞爲良如敎。
정조 10년
大司諫朴天行啓曰。臣言議巽軟。見識鹵莽。本不合於淸朝耳目之任。而向叨見職。以賓對日。不卽出肅。大僚。至斥以寒心。郵罰繼降於譴削。臣滿心惶恧。無地自容。醫官請討。一日爲急。待臺閣處分之敎。臣若聞知。則雖有情病。豈敢不竭蹶趨簉。而筵敎漠未承聞。隨衆違傲。竟被論斥。至今追惟。惶愧冞切。雖荷聖度天大。甄敍如故。而以此情蹤。何敢一刻晏然於臺次乎。請命遞斥臣職。答曰。勿辭。亦勿退待。
정조 10년
李集斗。以兵曹言啓曰。禁軍來丁未年春夏等祿試射時。沒技人別單中。依例懸註以入之意。敢啓。知道。
정조 10년
李集斗。以弘文館言啓曰。新除授副修撰申馥。時在慶尙道安東地。經筵入番事緊。請斯速乘馹上來事下諭。依啓。
정조 10년
以忠淸監司狀啓。木川縣監罷黜事。傳曰。此時守令。不可一刻曠官。政官。牌招開政。各別擇差。待下批下送。明日雖値齋日。民事不可緩。仍令勿拘辭朝。李集斗。以都摠府言啓曰。今日入直內三廳武兼禁軍及軍兵等。中日習射。請出標信。傳曰。後日次爲之。
정조 10년
李集斗。以大司憲洪檢。持平鄭晩錫。陳疏入啓。執義姜彝正在外。掌令成鼎鎭李庚運。持平宋翼孝牌不進。監察茶時之意。敢啓。傳曰。知道。
정조 10년
李集斗。以禁衛營將官來言。今日本營軍兵。日次私習云矣。敢啓。傳曰。知道。
정조 10년
李集斗。以御營廳將官來言。今日本廳軍兵。日次私習云矣。敢啓。傳曰。知道。
정조 10년
李崇祜啓曰。左承旨金憙。今日不爲仕進。卽爲牌招。何如。傳曰。許遞。前望單子入之。
정조 10년
傳于李崇祜曰。左副承旨許遞。前望單子入之。
정조 10년
承旨前望單子入之。徐瀅修洪義榮落點。
정조 10년
李崇祜啓曰。新除授左副承旨徐瀅修。右副承旨洪義榮。竝卽牌招。何如。傳曰。允。
정조 10년
以左副承旨徐瀅修。右副承旨洪義榮牌不進罷職傳旨。傳于洪仁浩曰。許遞。前望單子入之。
정조 10년
前望單子入之。徐鼎修趙衍德落點。
정조 10년
傳于李集斗曰。新除授承旨牌招。
정조 10년
李集斗啓曰。判義禁李在協。連違召命。無意承膺。時囚勘放之命。已至經宿。尙不擧行。揆以事體。誠極未安。卽爲牌招。何如。傳曰。聞有實病。許遞。今日政。以在京無故人差出。日寒如此。時囚則先令次堂。照律。
정조 10년
以掌令成鼎鎭李庚運。持平宋翼孝。司諫朴廣源。牌不進罷職旨。傳于李集斗曰。只推。
정조 10년
以大司諫朴天行。司諫朴廣源。掌令李庚運。持平鄭晩錫牌不進罷職傳旨。傳于李集斗曰。只推。更爲牌招。
정조 10년
爲政。吏批。判書李在簡牌不進。參判李秉模進。參議金載瓚進。以李書九爲校理。鄭杆爲木川縣監。鄭一祥爲判義禁。
정조 10년
兵批。判書金履素病。參判尹師國入直進。參議柳誼病。參知李頤祥病。副護軍單趙錫穆許晊。司直單金憙李鼎揆柳匡天朴載淳高宅謙。
정조 10년
丙午十一月十二日辰時。上御重熙堂。禮房承旨入侍時。左副承旨李祖承。記事官金孝建尹行任李相璜。以次進伏訖。上曰。判義禁。何事四牌不進乎。祖承曰。未知有何情勢。而似聞有實病矣。上曰。上疏云耶。祖承曰。未之聞知矣。命退。承史以次出。
정조 10년
行都承旨李崇祜坐。左承旨未差。行右承旨黃昇源坐直。左副承旨洪仁浩坐。右副承旨趙衍德坐直。同副承旨李集斗坐。注書金孝建病一員未差。假注書洪樂貞仕張相吾仕直。事變假注書張錫胤仕。
정조 10년
趙衍德啓曰。大司憲洪檢。持平鄭晩錫。疏批未下。執義姜彝正在外。掌令成鼎鎭李庚運。持平宋翼孝呈辭。監察茶時之意。敢啓。傳曰。知道。
정조 10년
傳于趙衍德曰。左承旨右副承旨入侍。
정조 10년
黃昇源啓曰。新除授左承旨李在學。方在罷職中。何以爲之。敢稟。傳曰。敍用牌招。
정조 10년
傳于趙衍德曰。承旨房望仍。
정조 10년
以左承旨李在學牌不進推考傳旨。傳于趙衍德曰。許遞。前望單子入之。
정조 10년
注書金孝建病。代李德鉉爲假注書。
정조 10년
李德鉉在外。代權文度爲假注書。
정조 10년
權文度在外。代張相吾爲假注書。
정조 10년
趙衍德。以禮曹言啓曰。卽接永禧殿令所報。則本殿參奉宋欽書。以病親。呈辭受由下鄕。而當此望日。本殿受香。無以推移進去云。莫重之地。不可暫時闕直。假官。依定式。令吏曹以成均館官員口傳啓下。以爲受香時替直之地。何如。傳曰。允。
정조 10년
黃昇源。以刑曹言啓曰。今八月十四日。摛文院齋宿入侍時。京畿監司徐有防所啓。松沁兩都。有殺獄。則初檢。使各其經歷爲之覆檢。以附近畿邑守令擧行。自是前例。而但越境行檢。不但爲弊。若値守宰之有公故。未卽馳進。而或當夏月。則狼狽多端。此已可悶。而且其附近諸邑。亦有獄囚。奔走推檢。種種有彼此相妨之患。臣意則兩都俱有經歷中軍。及管下邊將。自其中。差出擧行。恐無不可。且以松都已例言之。殺獄之已經會訊者。經歷獨爲行推。而至於沁都之必備兩推官。事甚斑駁。若以檢驗體重。有難變通。則只於月推之時。以中軍邊將。推移擧行。恐合事宜。故敢此仰達矣。上曰。令該曹稟處可也事。命下矣。守土之官。與鎭邊之將。職任各異。管轄不同。訟獄則責之守令。軍務則責之鎭將。故外邑兼官之毋得以中軍營將差出者。蓋爲其刑訊檢驗之非所掌也。法意確然。有難移易。今玆兩都檢驗之使中軍邊將替行云者。非但事體之苟艱而已。大違於流來之格例。且檢驗文案。卽人命所關。低仰一字。殺活乃判。若因目前之取便。委之不識法文之一邊將。則恐非所以仰體我聖上欽恤之德意。由前由後。決不可遽然變通。至於同推。則固是逐月按例之事。而與檢驗。輕重稍間。然凡於同推時。或以覆檢官。仍定推官。或以隣近官。差定推官。乃爲八路通行之式。則獨於兩都。以中軍邊將替行者。終涉乖當。但松都之經歷獨推。與沁都規例。誠有斑駁之嫌。此則一依沁都例。以附近長湍豐德等邑。輪回請來。備員同推事。定式施行。何如。傳曰。卿議。何如。更爲草記。可也。
정조 10년
黃昇源。以義禁府言啓曰。時囚罪人兪漢緯考律。以草記勘放事。命下矣。兪漢緯段。京畿監司徐有防狀啓內。金貴淵之初檢指示。事係兼官。覆檢往來。跡由吏輩。則本倅之不令參涉。有足推知。而其矇不覺察之失。在所難免。罪取考律文。則大明律檢驗屍傷。不以實條有曰。若初覆檢官吏。相見符同屍狀者。正官杖六十。大典通編推斷條有曰。犯私罪。杖六十。奪告身一等。凡枉法受贓外。笞杖。竝收贖云矣。兪漢緯。杖六十收贖。奪告身一等。放送。何如。傳曰。允。如有功議。各減一等。
정조 10년
黃昇源。以義禁府言啓曰。兪漢緯。杖六十收贖。奪告身一等。照律草記批旨內。如有功議。各減一等事。命下矣。兪漢緯曾祖命一。保社原從功臣。光城府院君異姓五寸親云。功議各減一等。笞四十收贖。附過還職之意。敢啓。傳曰。知道。
정조 10년
黃昇源。以義禁府言啓曰。京畿監司徐有防啓本。據刑曹粘目內。通津前府使朴晉陽。金浦郡守兪漢緯。移本府處之事。依施矣。朴晉陽。因江華前留守狀啓。以餉穀反作事。纔已請拿。拿囚後。添問目取招。而兪漢緯時在任所云。依例發遣府羅將。拿來。何如。傳曰。待待命拿囚。
정조 10년
黃昇源。以義禁府言啓曰。江華前留守朴祐源狀啓。據刑曹粘目內。通津前府使朴晉陽。移本府處之事。允下矣。朴晉陽。以多大浦僉使。時在任所云。依例發遣府書吏。交代後。拿來。何如。傳曰。新官到任。依例定差員。反閱無欠之意。已有狀啓。未踰旬日。更有此狀聞。事甚疑訝。原狀久而後判下。此一款。査問該道。竝與反庫時掩置諸守令。一體論勘。然後可無斑駁之嘆。待査狀來到。自本府。更爲論理。草記稟處。可也。
정조 10년
丙午十一月十三日巳時。上御重熙堂。禮房承旨入侍時。左副承旨李祖承。記事官金孝建尹行任李相璜。以次進伏訖。上命書傳敎曰。傳香承旨馳詣永陵。奉審摘奸以來。命書榻敎曰。承旨前望單子入之。命退。承史以次出。
정조 10년
丙午十一月十三日申時。上御重熙堂。坐直承旨入侍時。右副承旨趙衍德。假注書張相吾。記事官李崑秀李相璜。以次進伏訖。上曰。工曹郞廳。明日待令事。分付。賤臣承命出傳。還入進伏。仍命退。承史以次退出。
정조 10년
行都承旨李崇祜式暇。左承旨未差。行右承旨黃昇源坐直。左副承旨洪仁浩坐。右副承旨趙衍德坐直。同副承旨李集斗病。注書金孝建病一員未差。假注書洪樂貞仕張相吾仕直。事變假注書張錫胤別入直。
정조 10년
趙衍德啓曰。大司憲洪檢。持平鄭晩錫疏批未下。執義姜彝正在外。掌令成鼎鎭李庚運。持平宋翼孝呈辭。監察茶時之意。敢啓。傳曰。知道。
정조 10년
趙衍德啓曰。同副承旨李集斗。今日不爲仕進。卽爲牌招。何如。傳曰。奉命翌日。輒欲呈病。則該房將無仕進之日。遞差。
정조 10년
傳于黃昇源曰。右副承旨入侍。
정조 10년
傳于趙衍德曰。禮房承旨馳詣宗廟景慕宮。奉審摘奸以來。
정조 10년
洪仁浩。以備邊司言啓曰。全羅監司沈頤之狀啓。草記稟處事。命下矣。取見其狀本。則以爲今年穡事。山沿俱歉。民情遑汲尤甚。羅州等十五邑之次中。南原等十邑。不可不開賑賙恤。賑穀七萬石。特許劃下。則當就私備賑餘帖價。常賑濟倉等穀中。量宜取用。空名帖一千張。亦爲成給事。竝請廟堂稟處矣。本道之今年歉荒。無論山沿。畓穀則甚於癸卯。田穀則勝於癸卯。狀辭傳聞。同然一辭。未知邑邑較論。優劣。何如。而要之民情遑汲。不下癸卯矣。癸卯則特劃穀物。多至十萬石。而今者所請爲七萬石。則數爻不可謂太濫。且有餘則還錄。自是開賑之常規。今不必過加操切。至於空名帖一千張。亦有癸卯已例。竝依狀請施行。而須體朝家有請必施。委任責成之意。嚴飭守宰。殫誠賙賑。俾無一民捐瘠之患事。一體分付。何如。傳曰。允。
정조 10년
趙衍德。以鑄錢所言啓曰。本所匠人入接假家九間。罷漏後失火。只蓋草燒燼之意。敢啓。傳曰。知道。
정조 10년
洪仁浩。以御營廳言啓曰。去夜二更量。生鮮廛屛門近處。大殿別監延景斗。本廳巡邏將卒處。犯夜被捉。而係是掖屬。不敢擅便。何以爲之乎。敢啓。傳曰。屢次故犯。萬萬痛駭。査問次。闕外捉待。
정조 10년
洪仁浩。以一所巡廳言啓曰。去夜二更一點量。犯夜人訓鍊都監敎鍊官折衝崔仁得。白衣大醉。橫過於義洞前路。執捉依例移送義禁府之意。敢啓。傳曰。知道。
정조 10년
丙午十一月十四日巳時。上御重熙堂。右副承旨入侍時。右副承旨趙衍德。假注書張相吾。記事官李崑秀李相璜。稟事閣臣尹行任。以次進伏訖。上曰。戶曹正郞洪元燮入侍事。賤臣承命出。與元燮偕入進伏。上命書榻敎曰。提調入侍事。賤臣承命出。與提調徐有隣偕入進伏。上命書傳敎曰。宜嬪喪發靷日。臨壙等奠。遣承旨致祭。今番祭品。不煩外邑。執事官。亦勿以列邑守令塡差。以都事及地方官察訪。附近守令爲之事。分付。有隣曰。因領議政金致仁陳達。仁明園降號等節。令該曹擧行事。命下矣。今此降號。旣由於中朝故事之不足旁引。而必也正名。務歸至當。則所當以國朝典禮爲據。國朝典禮之可合援引者。只有金寧嬪房近例。凡諸等事。依此擧行。仁明園號。孝徽宮號革罷。丁字閣紅箭門毁撤。碑石改刻。去虎石及守奉官區處之節。令各該曹。擧行。何如。上曰。依爲之。丁閣去拜位廳。正堂。仍用於祭廳。可也。有隣曰。園號宮號。旣已革罷。太常祭需。今無可論。而不設宮房。又無折受。宜有別般措置之道。當以何處。分付擧行乎。上曰。以今經費。不可別設宮房。然則劃給折受。非可論。京廟朔望焚香中官。依前爲之。俗節及時享墓所忌祭及俗節。竝當爲之。不設宮房。則劃送祭需設行。更考可合前例。登對時稟處。可也。出擧條行任曰。年前原任提學兪彦鎬。遭故時。第三日致弔後。有成服日勸粥。卒哭日勸肉等節。而係是外邑。故自本官進排。而遭故者。若在京中。則恐當依大臣遭故例。自內廚擧行。至於時任閣臣服制式暇。亦當援用他上司及政院經筵廳例。而尙無一定之式。故敢此仰達矣。上曰。依爲之。出擧條上命退。諸臣以次退出。
정조 10년
丙午十一月十四日申時。上御重熙堂。右副承旨入侍時。右副承旨趙衍德。假注書張相吾。記注官承膺祚。記事官尹行任。以次進伏訖。上命讀公事。仍命退。承史以次退出。
정조 10년
行都承旨李聖圭坐。左承旨徐鼎修坐直。右承旨洪仁浩坐。左副承旨趙衍德坐。右副承旨洪明浩坐。同副承旨李敬一坐直。注書金孝建病一員未差。假注書洪樂貞仕張相吾仕直。事變假注書張錫胤仕。
정조 10년
李敬一啓曰。大司憲洪檢。持平鄭晩錫。疏批未下。執義姜彝正在外。掌令成鼎鎭李庚運。持平宋翼孝。呈辭。監察茶時之意。敢啓。傳曰。知道。
정조 10년
李敬一啓曰。備邊司郞廳來言。今日賓廳日次。而國忌齊戒相値。不得來會云矣。敢啓。傳曰。知道。
정조 10년
洪明浩啓曰。明日乃是小寒。自明日。日暖間。視事頉稟之意。敢啓。傳曰。知道。
정조 10년
傳于洪仁浩曰。禮房承旨入侍。
정조 10년
承旨前望單子入之。李聖圭徐鼎修洪明浩李敬一落點。
정조 10년
趙衍德啓曰。新除授承旨徐鼎修。方在罷散中。何以爲之。敢稟。傳曰。敍用。
정조 10년
傳于李敬一曰。坐直承旨入侍。
정조 10년
洪明浩。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 10년
丙午十一月十五日巳時。上御重熙堂。禮房承旨入侍時。左副承旨趙衍德。假注書張相吾。記事官尹行任李相璜。以次進伏訖。上曰。都承旨右承旨許遞。前望單子入之事。出榻敎上命書榻敎曰。戶禮判入侍事。賤臣承命出。與戶曹判書鄭一祥。禮曹判書徐有隣偕入進伏。上曰。新除授承旨牌招事。出榻敎一祥曰。孝昌墓守侍墓官以下。宣飯米太。軍資監廣興倉。輪回輸納。而輸納之際。不無弊端云。依魂宮宣飯例。使本墓員役。受來於兩倉事。分付。何如。上曰。依爲之。出擧條上命退。諸臣以次退出。
정조 10년
丙午十一月十五日申時。上御重熙堂。坐直承旨入侍時。左承旨徐鼎修。假注書張相吾。記事官尹行任李相璜。以次進伏訖。上曰。祭報府入之。賤臣承命出。持祭報府入進伏。上命退。承史以次退出。
정조 10년
行都承旨李聖圭坐。左承旨徐鼎修坐。右承旨洪仁浩坐。左副承旨趙衍德坐直。右副承旨洪明浩坐直。同副承旨李敬一坐。注書金孝建病一員未差。假注書洪樂貞仕張相吾仕直。事變假注書張錫胤仕。
정조 10년
洪明浩啓曰。大司憲洪檢。持平鄭晩錫疏批未下。執義姜彝正在外。掌令成鼎鎭李庚運。持平宋翼孝呈辭。監察茶時之意。敢啓。傳曰。知道。
정조 10년
洪明浩啓曰。事變假注書張錫胤。身病猝重。勢難察任。今姑改差。何如。傳曰。允。
정조 10년
傳于李聖圭曰。戶工房承旨。入侍。
정조 10년
傳于李聖圭曰。京畿監司入侍。
정조 10년
傳于李聖圭曰。錦城尉禮曹判書入侍。
정조 10년
傳于洪明浩曰。坐直承旨入侍。
정조 10년
傳于洪明浩曰。二十日葬禮時。孝昌墓。禮當告由。令該曹知悉擧行。靷後。受香事分付。
정조 10년
丙午十一月十六日巳時。上御重熙堂。戶工房承旨。與錦城尉禮曹判書京畿監司戶曹郞廳。入侍時。右承旨洪仁浩。右副承旨洪明浩。假注書張相吾。記事官尹行任李相璜。錦城尉朴明源。禮曹判書徐有隣。京畿監司徐有防。戶曹正郞洪元燮。以次進伏訖。上命書榻敎曰。左承旨入侍。上曰。兵曹郞廳。亦爲偕入。可也。賤臣承命出。與左承旨徐鼎修。兵曹正郞柳文養偕入進伏。上曰。今番禮葬。倣用甲申已例。則墓所當有典監。而一局之內。不必別置。仍以守衛官兼察似好。錦城尉之意。何如。明源曰。玆事便同官制。臣不敢遽然仰對。而今番墓所。雖與孝昌墓。同在一局。義烈墓旣有典監。則仍令守衛官兼管。恐涉如何矣。上曰。禮判亦陳所見。可也。有隣曰。昭寧園綏吉園。同奉於一局之內。故守奉官。兼管擧行。此可爲旁照之端。而義烈墓。旣有典監。援用此例。亦似無妨矣。上曰。然則以典監差出。可也。明源曰。若以典監差出。則例有復戶矣。有隣曰。復戶。分付該廳。考例劃給。何如。上曰。依爲之。出擧條有隣曰。宜嬪墓所守護軍。今當磨鍊矣。額數。依義烈墓例。以三十名充定之意。分付畿營。給復等節。亦令該廳。擧行。何如。上曰。依爲之。此墓係是孝昌墓一局。原定額數。雖以三十名磨鍊定式。而責立則以二十名爲之。以除畿民簽丁苟艱之弊。可也。出擧條有隣曰。宜嬪禮葬不遠。返虞後。內廟。多有擧行之事。守僕。依甲申例。差定。雇立名色。亦依甲申例定送。何如。上曰。依爲之。出擧條有隣曰。宜嬪墓所諸節。不可不趁今擧行。而香炭及位田。取倣甲申前例。望定劃給。何如。上曰。香炭則卿與戶判。相議望定後。草記。位田則錦城尉。旣管本事。從便求得。仍令言送于卿等。亦爲草記。可也。上曰。孝昌墓香炭位田。尙未決定。事甚苟艱。卿等斯速探問稟定。卿等官職。有遞易之時。有難專意主管。亦令錦城尉。知此意。使之主管往復。期於從速歸一。可也。出擧條有隣曰。文禧廟。分設禁漏溫水木。當爲磨鍊上下。而此時加定。有難如例爲之。自本廳。參量容入。直下本所。恐合事宜。故敢此仰達矣。上曰。依爲之。出擧條鼎修曰。臣於日前。以獻官進詣孝昌墓。則享官入接等節。全然未備。鋪陳柴油之屬。係是應行之事。而初不措置。外此凡百。亦不成樣。非但所見之可悶。抑亦事體之苟艱。臣意則亟令該曹下帖。知委於本墓守衛官。來頭祭享時。使之一依各陵園墓例擧行。恐合事宜。故適因言端。敢此仰達矣。上曰。依爲之。出擧條有防曰。殺獄査啓。稍待災糴暇隙。擧行之意。臣前有所陳達蒙允矣。災政雖已就了。糴事見今方張。而來頭賑政。又謀經紀。毋論尤甚之次。諸守令之爲此參覈。屢日曠官。在所當念。況一獄干連。厥數亦多。當此饑荒凍寒之時。許多人之遠地推捉。亦涉可悶。臣意則安山龍仁兩獄査事。待明春巡到。與附近邑守令。會査。似爲兩便。故敢此仰達矣。上曰。依爲之。出擧條上命退。諸臣以次退出。
정조 10년
丙午十一月十六日申時。上御重熙堂。右副承旨與摠管入侍時。右副承旨洪明浩。假注書張相吾。記注官金健修。記事官李相璜。副摠管任嵂。以次進伏訖。上敎副摠管任嵂曰。旣經別軍職。而今番禮葬。多所委任。昨日有下敎。其或聞知否。嵂進伏曰。果爲奉承矣。上曰。向在七月。凡事各別操節。而未免紛踏。況今番乎。着實檢飭。使無殽雜焉。嵂曰。臣之所帶職。元無器具。往復禁衛大將。借其器具以行。而或先詣或後行。當隨處檢飭矣。上曰。往復該大將。從便擧行無妨矣。上命任嵂先退。命退。承史以次退出。
정조 10년
丙午十一月十六日申時。上御重熙堂。坐直承旨入侍時。左副承旨趙衍德。假注書張相吾。記事官尹行任李相璜。以次進伏訖。上命書傳敎曰。今番墓所儀制。一依甲申年例爲之。典監二人料布。令該曹。依啓下別單。磨鍊上下。鄕守僕二名。亦依甲申年例。差定料布。自本宮上下。勿煩有司。守護軍。以三十名定額。使之權減十名。外山直。宜無異同。甲申例則雖以三十名充定。今番亦減十名。此輩只免役無給復云。此亦依他例爲之。典監及守護軍等。復戶位田。亦依啓下別單。自該廳。待充定卽爲分給後。草記事。分付。祠宇守僕。亦當依甲申例以四人定數。而文禧廟。欲定於本宮近處。然則足可通用。姑令以二人。先爲差出。餘則待入廟。更稟事。分付。上命退。承史以次退出。
정조 10년
行都承旨李聖圭坐。左承旨徐鼎修坐。右承旨洪仁浩坐。左副承旨趙衍德坐。右副承旨洪明浩坐直。同副承旨李敬一坐直。注書金孝建病一員未差。假注書張錫胤仕張相吾仕直。事變假注書李彙仕。
정조 10년
李敬一啓曰。合辭方張之時。憲府無詣臺之員。事甚未安。除在外疏批未下外。呈告人員。竝卽牌招。何如。傳曰。允。
정조 10년
李敬一啓曰。來二十一日。朝參日次矣。敢稟。傳曰。停。
정조 10년
徐鼎修啓曰。來二十一日。輪對日次矣。敢稟。傳曰。爲之。
정조 10년
李敬一啓曰。假注書洪樂貞。身病猝重。勢難察任。今姑改差。何如。傳曰。允。
정조 10년
假注書洪樂貞改差。代張錫胤爲假注書。
정조 10년
事變假注書張錫胤改差。代李彙爲事變假注書。
정조 10년
李聖圭啓曰。吏曹判書李在簡。參判李秉模。參議金載瓚牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 10년
以吏曹參議金載瓚牌不進罷職傳旨。傳于李敬一曰。只推。更爲牌招。
정조 10년
有政。吏批。參判李秉模進。同副承旨李敬一進。啓曰。判書李在簡陳疏受由。參議金載瓚式暇。小臣獨政未安。何以爲之。敢稟。傳曰。仍爲之。鄭景祚爲掌令。尹序東爲副校理。朴基正爲修撰。李性源爲知敦寧。宋鍈爲分兵曹參知。李命植爲藝文提學。李在簡爲同經筵。安廷瓛爲尙瑞副直長。
정조 10년
兵批。判書金履素病。參判尹師國病。參議李頤祥入直進。參知柳誼病。副司直李崇祜金憙黃昇源李在學李祖承李集斗洪義榮單付。
정조 10년
傳于李敬一曰。政官。待明朝。牌招開政。
정조 10년
以慶尙左水使狀啓。別進上靑魚。冬至已過。尙未捉得。趁未奉進。惶恐待罪事。傳于洪明浩曰。勿待罪事。回諭。
정조 10년
以忠淸監司狀啓。渭原郡定配罪人李若采等。査事未卽決處。以致春化之再煩上徹。惶恐待罪事。傳于洪明浩曰。勿待罪事。回諭。
정조 10년
洪明浩。以弘文館言啓曰。新除授校理李書九。卽爲牌招察任。何如。傳曰。允。
정조 10년
洪明浩。以義禁府言啓曰。因一所巡廳啓辭。去夜二更一點量。犯夜人訓鍊都監敎鍊官折衝崔仁得。移送本府事。知道啓下矣。崔仁得。今方待命。卽爲拿囚之意。敢啓。傳曰。知道。
정조 10년
李敬一。以義禁府言啓曰。忠淸監司金光默狀啓。據刑曹粘目內。木川前縣監任希厚。移本府處之事。允下矣。任希厚今方待命。卽爲拿囚之意。敢啓。傳曰。知道。
정조 10년
李敬一。以刑曹言啓曰。頃因瑞山居李召史擊錚査啓。曹回啓判付內。當初行査。未免容護而然。當該査官。令道臣指名現告後。自本曹草記論罪事。判下。據行會本道。而該道移文。今纔上來。當該査官。以結城縣監韓德厚。指名現告矣。莫重啓下行査之事。身爲訟官。延拖不決。至有訟女再煩天聽之擧者。極爲駭然。其罪狀。令該府拿問定罪。何如。傳曰。歉歲守令。遞易可悶。爲先推考。可也。
정조 10년
刑曹啓目粘。罪人私奴得福。結案取招云云。誣告上典節次。旣已箇箇承款。報議政府。詳覆施行。何如。判付啓。捧招全不別白。告主情狀。漫漶說去。用意設心委折。更良捧招後。具格啓聞爲良如敎。
정조 10년
刑曹啓目粘。罪人洪大得等。縊殺其同黨田守甲等節次。箇箇承款。更令道臣。嚴覈其刦掠情節。具格啓聞後。拿處。何如。判付啓。卿曹回啓。亦有意見。該監司推考。考覆文書分叱。使之改修整上送爲珍。以今歉歲。戢盜之政。不容放忽。文書申飭修啓。待啓下。令畿營中軍。衿川地方。大會民人後。用法事分付。捕校論賞一款。不必回啓。竝依例加資。以爲奬勸之地。松都賊人捧結案文書。斯速回啓爲良如敎。
정조 10년
大司諫朴天行。副應敎趙弘鎭。掌令成鼎鎭。持平宋翼孝。副校理洪聖淵。正言韓商新。正言姜硯龜。修撰李羽晉。副修撰洪義浩啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請前領中樞府事金尙喆爲先中道付處。答三司曰。不允。末端事依啓。大臣何以知之。縱施專出責備之意。律名終涉過重。以罷職捧傳旨。
정조 10년
大司諫朴天行。掌令成鼎鎭。持平宋翼孝。正言韓商新。正言姜碩龜啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭。親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。請削版罪人金宇鎭。亟令王府。設鞫得情。快施當律。答兩司曰。不允。
정조 10년
掌令成鼎鎭啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請還寢李魯春絶島安置之命。亟令王府。設鞫嚴問。期於得情。請物故罪人國榮。亟施孥籍之典。新除授執義姜彝正。時在忠淸道公山地。請斯速乘馹上來事下諭。答府曰。不允。下諭事依啓。
정조 10년
正言韓商新啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請還發配所罪人宋迪中。亟令王府。拿來嚴鞫。期於得情。答院曰。不允。
정조 10년
持平鄭晩錫疏曰。伏以。文孝世子墓隧永閉。時月已過。宗社靡所托重。神人無所係望。悠悠蒼天。胡寧忍此。帀域含生之冤號奔走。如不欲生者。愈久愈甚。第以護産之只隔。謂有天道之可恃。千萬不意。宜嬪喪逝。一國茹痛。萬姓失圖。伏惟殿下。隨處纏悲。觸境疚懷。大聖雖或理遣。天和不瑕有損。臣不勝煎灼之至。仍伏念臣。年淺才短。濫竊科第。早孤餘生。旣無師友之規切。單孑賤蹤。只恃君父之覆燾。曾叨郵官。百出瘡疣。凡於世事。一切聾瞽。殫竭身心。惟思塵刹之是報。騫揚榮塗。初非夢寐之或想。向者薇垣除旨。忽及臣身。臣涯分不揆。懲討是急。全昧先哲量而出之道。只思亂賊。人得誅之義。廉隅不顧。冒沒出肅。鎭日詣臺。格天無誠。三司連啓。一未蒙允。已是臣庸懦巽軟之致。而至於臺論之峻發。臣之溺職之罪益著矣。噫。如李東馨之獍心未變。梟音尙襲。乘機跳踉。設計陰慝。而不能聲罪致討。此實曚昧而然也。然而事關忠逆。義重沐浴。則臣不敢以蒙昧而自諉。人亦不可以蒙昧而少貸也宜矣。此固臣難冒之一端也。故於伊後柏府之除。不敢壞廉而冒膺。將欲治疏而自劾。門限已迫。不得不冒犯違傲。恩遞遽降。又不能暴陳情悃。臣方抑鬱悚惶之不暇。翌日賓對。大僚論啓。違牌諸臺。竝施削職。噫。簡墨未乾。筵斥申嚴。疊床架屋。臣之罪積矣。跋胡㚄尾。臣之踪蹙矣。從今臣所自靖。固當杜門訟愆而已。豈料天大聖度。不欲終棄。昨日除旨復降。庚牌儼臨。臣誠惶感震蹙。鑽地不得。逋慢之罪。冒死重犯。然而只下恩推。荐辱召命。螻蟻賤臣。何以得此。噫。感聖恩之曲庇。雖欲糜身。念臣罪之積累。今猶騂顔。且於屢試連誤之地。政使冒進。殿下亦將何所用之。百爾思量。轉動無路。隨詣闕外。瀝血陳幅。伏乞天地父母。俯察臣情勢之危蹙。亟削臣職。仍治臣罪。臣方俟勘。不宜贅及。而第於目下。有不勝悲惋憂慨者。玆敢附陳焉。噫。此歲且盡。而廷楫等諸醫。尙可使戴頭於覆載之間哉。藥宜審也而試之雜方。症固危也而諉以極順。薦醫而獨及姻親者何意。診候而謂觀動靜者何事。至於乳道之遽斷。直院之徑撤。皆莫非不思當治之道。巧占必危之術。則其必萬無一全也審矣。十目所視。彼焉敢逃一指之蔽。誰又或欺。凡在頂天而立地。皆欲食肉而寢皮。則人之誅極矣。天之視聽。皆自我民。人心所在。天理亦然。則天之誅亦極矣。天誅之人誅之。而何殿下不威以鈇鉞。只施以薄竄。況其薄竄。又不以其本罪耶。忍共戴於一天。式至今者半年。梓室永閟。离光莫覲。刻骨之冤冞深。飮泣之痛愈切。伏願遠竄罪人廷楫等。設鞫嚴問。夬正典刑焉。噫。丙丁以來亂賊層生。而豈料欺君負國。釀禍包凶。如金尙喆父子者。又出也。蓋其賦性妖邪。宅心側媚。耉輝復出之說。暗地和應。龍妻援比之奏。宿處顧戀。指揮妖子。搆成啓草。將欲嘗試。而其跡也閃忽。急於掉脫。而設心也陰秘。父以傳之子。子以受於父。背恩樂禍。席勢弄權。荷杖之計。肺肝如見。偸鈴之習。手脚極慌。而至於啓草一款。最是人臣之極罪。而不思斂戢。全事跳踉。一二行政而力抗君父。千億化身而眼無國家。相爲傳襲。可謂是父是子。其所醞釀。非在一朝一夕。妖媚如是。陰慝如是。而或官爵之自如。或削版之薄勘。使之假息自在耶。伏願俯循三司之請。少洩輿憤焉。臣無任云云。答曰。省疏具悉。已悉諭矣。爾其勿辭察職。
정조 10년
大司憲洪檢疏曰。伏以。日月迅邁。文禧廟冬享奄過。冒寒親臨。達曙疚懷之餘。不瑕有損節。臣不任區區憂慮之至。仍伏念臣於見職。夫豈有復叨之望哉。臣罪臣自知之。臣性旣昏昧。天又奪魄。只知情勢之有難冒膺。罔覺懲討之自歸稽忽。至今追思。寧欲無生。近地譴補。罪重勘薄。周廬內移。恩出夢外。臣仰感洪私。俯訟前愆。杜門息影。不敢爲復廁周行之念矣。向者金吾之除。已出匪意。今此柏府之命。尤豈始慮。拂拭之恩。湯火固甘。僨誤之地。鐵限有在。牌召連降。轉動無路。臣雖至愚至迷。寧不知銜恩怵畏。一伸叩謝。而其於抗顔之有愧。壞防之可畏。何哉。玆敢略控哀籲。仰瀆崇聽。伏乞天地父母。俯垂矜察。亟命鐫削臣職。仍治臣違傲之罪。以安微分。以肅朝綱。不勝大幸。臣旣不敢以言責自居。則不宜贅他。而事在目下。義重聲討。略此附陳焉。惟我殿下。以天地覆燾之德。恢山藪藏疾之量。群下之罪關至重。法所難貰者。不惟不卽譴斥。嚴加懲礪。乃反曲賜涵貸。一直容忍。殆乎網漏呑舟。而涓滴滔天。此非但有欠於大聖人廓揮之斷。其在拔本塞源。無使滋蔓之圖。果如何哉。喣濡太過。而不逞者秪益無忌。庇覆雖摯。而樂禍者不思自新。至於今番金宇鎭父子而極矣。噫嘻。金尙喆。本以側媚之性。久竊勻軸之柄。其前後心跡之陰秘。固已畢露於暗地之和應。宿處之顧戀矣。物議之沸鬱。已無可言。而是父是子。傳襲有素。耳濡目染。便成家計。以宇鎭之妖邪。席乃父之聲勢。乃敢東西出沒。左右龍斷。偸鈴荷杖之習。如鬼如蜮。閃跡化身之態。倐陽倐陰。謂寵可恃。謂天可欺。罔念悛改。愈益自恣。凡此百千情狀。已是至妖極憯。而至若啓草之潛搆。尤是今日臣子之所不敢萌諸心。而筆之書者也。噫嘻。痛矣。從前之負犯。姑無論。卽此一事。萬剮猶輕。藉曰老。而聽子所爲。啓達者。顧非其父耶。況其同惡相濟。傳受法門者。亦惟悖子耳。所可痛者。渠之父子。以如此罪負。久逭刑章。專蒙恩庇。飄纓結綬。自同無故者。有年矣。其可曰。國有法乎。到今情跡始綻。窩贓畢發之後。從輕之典。薄施於其子。而尙喆則諉以官尊年耄。尙此晏然。刑政之失。莫此爲甚。國人之憤。轉以益激。伏願亟奮乾斷。卽允三司府院之請。使王法不撓。公議少伸焉。臣無任云云。答曰。省疏具悉。已悉諭矣。卿其勿辭行公。
정조 10년
行知中樞府事具善復疏曰。伏以。臣事關先壠。訟由同宗。身爲門長。理難終默。玆敢不避猥越。仰干崇嚴。惟聖明少垂察焉。臣之六代祖國舅綾安府院君臣思孟墳山。在於楊州地。此山有內外圖局。本是永膺大君房山地。而臣之九代祖綾川君臣壽永。以永膺大君女壻。始葬親山於外圖局。臣六代祖國舅山。則用於內圖局。而仁廟朝。命內司。設都監豎碑之後。事體尤重。永膺大君子孫。與本宗子孫。俱不敢逼葬於龍虎內。以至八代之久矣。至族孫允明。而始葬其妻。蓋因宗孫命遠之輕先許葬也。伊後十七年間。初無相訟之擧。及其命遠欲葬其祖母於綾原尉墓山近地。允明不許而後。始爲起訟。至達天聽。已經先朝處分。臣豈敢復提前事。而至於今番允明次子之繼葬。屢毁靑龍。實是萬萬痛切之事。臣是門長之故。因命遠妻金氏之告急。往復於允明。使之禁斷。則其答儘好。而金氏之告急又至。故更送族人。以不然之意言及。則允明。以方遣其長孫嚴禁爲言。故臣信之不疑。卽報于金氏矣。迺於其夜。允明之次孫孝元。竟爲偸葬。臣不勝驚駭。更爲往復於允明。則答以事旣至此。任意處之云。臣之前後挽止。一則爲先之誠。一則敦宗之意。而到此地頭。不容但已。故臣爲狀頭。使子姪替呈於山在官。則題辭有曰。同是子孫。齊聲當禁。而具孝元之暗地入葬。殊極可駭。以趁卽移遷之意分付云。又呈議送於巡營。則題辭。以爲國舅墓所。事體自別。則靑龍至近之地。在他人猶不敢爲偸葬之計。況以國舅子孫。而有此擧乎。果如狀辭。則極爲驚駭。自本官。親審摘奸。圖形尺量。各捧原情意見決報云矣。其後本牧之報巡營結辭。則以有非一訟官所可決折。自其門中。相議處之爲言。孝元。旣不遵其祖之戒飭。則宗中之議。宜無顧藉之理。臣於是。不得不爲上聞之計。治疏到院。以齋戒見却。翌日動駕時。乃有命遠妻之擊金。而觀其原辭。挾憾噴薄。惡言相加。婦女偏狹之失。臣亦非之。允明之欲辨先誣。陳疏自明。固無足怪矣。第今臣之所爭。非在於允明之妻葬。卽是孝元新葬父母之墳也。若復不禁。斷葬不已。則龍虎之內。纍纍衆塚。已極傷痛。而年代更遠之後。壓腦毁砌之患。又安保其必無乎。其所痛迫。固臣一門同然之情。而臣於子孫中。代數最近。臣五代祖綾城府院君臣宏。高祖綾豐府院君臣仁墍。卽綾安府院君子與孫也。俱以不祧之故。臣之從孫敦和。寔主其祀。苟以常理推之。則豈不隱恫於冥冥之中乎。自有此事以來。臣實無入家廟之顔。然此不過臣之私情。今不敢覶縷仰溷。而謹以列聖朝優待之德意言之。興慶園之移奉章陵。思陵之縮定火巢。皆出於爲國舅曲護墓山之異恩。臣之先祖綾城府院君臣宏。以堂上董役。臣家世世傳說。以爲盛德大恩。且於先朝。爲覽潛龍池古蹟。歷臨舊第。而錄用宗孫。恭惟追念軫恤之聖恩。尤出尋常。不幸于今。乃有子孫逼葬之變。此臣所以俯仰慙痛。必欲禁之乃已者也。此際。伏見京兆回啓批旨。處分極其嚴正。臣不勝欽仰。而第伏念本牧之前題。非不置孝元於落科。但以督掘爲難。畢竟推諉於臣之宗中。前決如此。來頭可知。出場無期。私心焦迫。玆敢冒萬死呼籲於天地父母之前。伏乞聖明。察臣悲苦之情。亟令京兆。刻期掘去孝元父母之葬。從今以後。臣六代祖綾安府院君臣思孟。墓所龍虎內。毋論宗孫支孫。勿許犯葬。以爲保全塋域之地。千萬幸甚。答曰。省疏具悉。章陵移奉。思陵定火巢。有以仰爲國舅之聖意。今卿所請。不過曰山地勿禁舊葬。宗支勿許繼用。此非難從之請。然於訟理決給。則有司存。許令京兆覆奏。
정조 10년
丙午十一月十七日辰時。上御重熙堂。禮房承旨入侍時。左承旨徐鼎修。假注書張相吾。記注官承膺祚。記事官李相璜。以次進伏訖。上命書傳敎曰。政官牌招開政。又命書傳敎曰。二十日孝昌墓告由祭時。獻官。以曾經賓客中爲之。祭品執事。用內廟時享例事。分付。上命退。承史以次退出。
정조 10년
丙午十一月十七日申時。上御重熙堂。坐直承旨入侍時。同副承旨李敬一。假注書張相吾。記注官承膺祚。記事官李相璜。以次進伏訖。上命書榻敎曰。右副承旨入侍事。賤臣承命出。與右副承旨洪明浩偕入進伏。上曰。政官。待明朝牌招事。分付。上命退。承史以次退出。
정조 10년
都承旨未差。左承旨徐鼎修坐直。右承旨洪仁浩坐。左副承旨趙衍德坐。右副承旨洪明浩坐。同副承旨朴天衡坐直。注書金孝建病一員未差。假注書張錫胤仕金祖淳仕直。事變假注書李彙仕。
정조 10년
傳于徐鼎修曰。昨日吏判疏批。無調理二字。只令以循例措語書下。而今始見之。混書調理承宣事。後弊所關。當該承旨遞差。
정조 10년
傳于徐鼎修曰。都承旨許遞。前望單子入之。待下批牌招察任。
정조 10년
承旨前望單子入之。沈豐之朴天衡落點。
정조 10년
傳于徐鼎修曰。右承旨左副承旨入侍。
정조 10년
洪仁浩啓曰。假注書張相吾。身病猝重。勢難察任。今姑改差。何如。傳曰。允。
정조 10년
張相吾改差。代以金祖淳爲假注書。
정조 10년
徐鼎修啓曰。吏曹判書李在簡。參判李秉模。參議金載瓚牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 10년
以吏曹參議金載瓚牌不進罷職傳旨。傳于徐鼎修曰。只推。更爲牌招。
정조 10년
徐鼎修啓曰。吏曹判書李在簡。參判李秉模。參議金載瓚再牌不進。推考傳旨及罷職傳旨。今方捧入。而開政命下之後。如是違牌。不卽擧行。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 10년
徐鼎修啓曰。吏曹判書李在簡。參判李秉模。三牌不進。推考傳旨。今方捧入。而開政命下之後。連事違召。終不承膺。誠極未安。所當更請牌招。而一日四牌。有傷事體。何以爲之。敢稟。傳曰。更爲牌招。
정조 10년
有政。吏批。判書李在簡傳旨未下。參判李秉模進。參議金載瓚傳旨未下。右承旨徐鼎修進。啓曰。判書李在簡。參議金載瓚。傳旨未下。小臣獨政未安。何以爲之。敢稟。傳曰。仍爲之。以曺允大爲校理。洪樂性爲景慕宮提調。金致仁爲軍器都提調。金致仁爲軍資都提調。金峙默爲掌苑提調。李元植爲彦陽縣監。朴明源爲濟用提調。
정조 10년
朴天衡。以兵批言啓曰。領中樞。今方有闕。行判中樞府事鄭存謙。依例從座目陞付之意。敢啓。傳曰。知道。
정조 10년
兵批。判書金履素病。參判尹師國病。參議柳誼病。參知李頤祥入直政事進。同副承旨朴天衡進。領中樞府事單鄭存謙。副護軍單李光沂。副司直單李惠祚。副司果單李晴。
정조 10년
以原春監司狀啓。益安大君祠于修改事。傳于洪仁浩曰。致祭日字。令該曹擇入。
정조 10년
以黃海監司狀啓。平山閔召史。嚴刑一次後。另飭放送事。傳于朴天衡曰。李次望崔女。仍囚以待判下。其餘干連諸人。姑爲放送。會推時捉來。推問事。回諭。
정조 10년
徐鼎修。以弘文館言啓曰。新除授副校理尹序東。修撰朴基正。竝卽牌招察任。何如。傳曰。允。
정조 10년
徐鼎修。以吏曹言啓曰。宗簿寺正沈煥之呈狀內。素患痰癖之症。當寒添劇。時月之內。萬無供職之望云。今姑改差。何如。傳曰。允。
정조 10년
丙午十一月十八日午時。上御重熙堂。禮房承旨入侍時。左承旨徐鼎修。假注書金祖淳。記事官尹行任李相璜。以次進伏訖。上曰。禮判使之入來。賤臣承命出與禮曹判書徐有隣偕入進伏。上曰。柳文養洪元燮。亦爲入侍。賤臣承命出。與兵曹佐郞柳文養。戶曹正郞洪元燮。偕入。上曰。諸凡擧行之事。何以爲之乎。元燮曰。自本曹。措備者。盡爲擧行矣。上曰。道路能無狹隘之患否。文養曰。臣往來看審。則別無汚穢之物。而獨校洞兩邊。甚多且隘矣。然皆設房堗。無以除治。是甚可悶矣。有隣曰。元嬪廟墓。劃送祭需設行等節。更考可合前例。登對稟處事。命下矣。遍考本曹謄錄及惠廳祭需劃送式例。實無可合前例。而太常祭圖中。國舅家忌日仲朔祭物。備送一款。或可爲傍照之端。旣不折受。又不設宮。則似不得不依此擧行。而亦非十分襯當之例。臣不敢指的仰對。至於設行日字及祭官。倣用各宮房已例。恐合事宜。故敢此仰達矣。上曰。宮則時享日字。以二至二分磨鍊。而時享懿昭墓典祀廳。自可竝設。熟設後。入給中使。使之行祭。墓則忌辰及俗節。輸送祭物于本墓。墓監。監視熟設。獻官則不必別差。當遣中使設行。若此。則倣用國舅家輸送太常祭物之例。參用宮房行祀之制。依此定式施行。祭品則自本曹。別單書入。以爲量減之地。可也。有隣曰。廟墓祭品。比前自當減省。尊罍等不用祭器。竝使之還下戶曹。何如。上曰。依爲之。有隣曰。伏承筵敎。墓監已命自內差定矣。料布等節。何以爲之乎。上曰。料布。參酌磨鍊。量宜給復。可也。有隣曰。廟墓修改等節。今則不當自戶曹及繕工主管。而旣無該宮。以何處定式擧行乎。上曰。宮與墓。春秋季朔。自內需司。別定官員。看審有無頉。形止。仍自該司。草記稟旨。可也。有隣曰。宜嬪禮葬不遠。宮墓祭享。所當趁今磨鍊。而取考義烈宮前例宮享。則四仲朔四名日。自太常擧行。墓享則忌辰四名日。自本宮擧行。今番亦依此擧行乎。上曰。體貌不可不顧。依此爲之。有隣曰。祭享旣已如是定式。義烈宮及本宮四仲朔肉膳價米。自惠廳。直送。各自本宮。措備擧行乎。上曰。依爲之。出擧條命書傳敎曰。今日卽義烈宮封爵設宮之回甲也。先朝癸酉年。毓祥宮封爵回甲日。上謚封園。以予追感之意。逢今日。豈無表意之擧。然因事故未得躬拜宮墓。已令承旨奉審。而不可虛度此日。本家人中李仁康。雖已甄用。其子前兵使李性默。尙無職名。今日政。相當職調用。如無窠。三營門中堂上窠。作闕調用事。分付。命退。諸臣以次退出。
정조 10년
丙午十一月十八日初更三點。上御重熙堂。坐直承旨入侍時。左承旨徐鼎修。假注書金祖淳。記事官尹行任李相璜。以次進伏訖。命讀公事。鼎修讀奏。命書判付訖。命書傳敎曰。情勢似然。都承旨許遞。前望單子入之。待下批牌招察任。命退。承史以次退出。
정조 10년
行都承旨李秉模內閣直。左承旨徐鼎修奉命出去。右承旨洪仁浩奉命出去。左副承旨趙衍德坐直。右副承旨洪明浩奉命出去。同副承旨朴天衡坐直。注書金孝建病一員未差。假注書張錫胤仕金祖淳仕直。事變假注書李彙仕。
정조 10년
傳于徐鼎修曰。奉命承旨入侍。
정조 10년
傳于朴天衡曰。昭義門崇禮門。勿爲下鑰。臨時請出標信。仍留。行喪後。待下敎還閉事。分付兵曹。
정조 10년
傳于朴天衡曰。今夜弛禁事。分付巡邏營門及巡廳捕廳。
정조 10년
朴天衡。以禮曹言啓曰。益安大君祠宇致祭日字。令該曹擇入事。命下矣。致察吉日。令日官推擇。則來十二月十一日爲吉云。以此日設行。而御製祭文及畫象贊。依下敎香祝。一時同爲齎去讀宣。獻官亦依下敎。以近侍擧行。祭物及執事官。令本道差定進排事。分付。何如。傳曰。允。本家貧寒。似難領祭。自本官。優給錢米。報惠廳會減分付。致祭。以今月內擇日。可也。
정조 10년
趙衍德。以義禁府言啓曰。通津前前府使朴晉陽。以餉穀反作罪。因江華前留守朴祐源狀啓。拿來草記批旨內。新官到任。依例定差員。反閱無欠之意。已有狀啓。未踰旬日。更有此狀聞。事甚疑訝。原狀久而後判下。此一款。査問該道。竝與反庫時掩置諸守令。一體論勘。然後可無斑駁之歎。待査狀來到。自本府。更爲論理草記稟處事。命下。故依批旨行會本道矣。卽接京畿監司徐有防啓本。則以爲新除守令。到任後。別定差員。眼同反閱。與會案相準後。有無頉刑止狀聞者。卽是臣營所管三司各穀而已。至於守摠兩營及江都大興餉還之在於畿邑者。春秋糶糴文簿磨勘。各自關由於該營。初不句管於臣營。故從前規例。元無差員眼同反閱之事。而該府所在各穀。反庫時無論軍餉與三司穀。差員之眼同査閱與否。査問於該府使具綜處矣。卽到付該府使牒呈內。今此餉穀。則句管於江都。而自營門。亦無定差員反閱之規。故每當封倉與分給之時。例爲稟報沁營擧行。而前前府使朴晉陽。及其歲末以準捧樣。磨勘沁營後。仍爲反作。而前府使李喆運在任時。只憑其磨勘文書。而査出。故府使七月赴任後。亦因前府使之査出文書。更爲査實論報鎭撫營。而此與三司會付有異。初無差員眼同査閱之事云矣。江都句管之穀。雖無差員反閱之規。而至於朴晉陽。則莫重餉穀。任自反作。揆以法意。極爲痛駭。依前草記。拿來勘處。李喆運。以晉陽之後官。只憑虛簿。不卽摘發。掩置之罪。在所難免。拿問處之。何如。傳曰。允。
정조 10년
趙衍德。以義禁府言啓曰。因忠淸監司金光默狀啓。刑曹粘目內。李觀采。曾經宣傳官。不可自本道勘處。令該府。拿問處之事。允下矣。李觀采。今方拘留於海美縣云。依例發遣府羅將。拿來。何如。傳曰。允。
정조 10년
丙午十一月十九日辰時。上御重熙堂。奉命承旨入侍時。左承旨徐鼎修。右承旨洪仁浩。右副承旨洪明浩。假注書金祖淳。記事官尹行任李相璜。以次進伏訖。上曰。宜嬪葬時。各樣笏記。已爲成出耶。鼎修曰。然矣。上曰。笏記已成。則引儀崔慶鎭。率去。使之臚唱。可也。發靷當在二更末三更初云。致祭承旨。早往本宮。香祝則安於舍廊大廳。而靷具凡百。亦須看檢也。鼎修仁浩明浩等。承命退出。
정조 10년
丙午十一月十九日初更二點。上御重熙堂。同副承旨入侍時。同副承旨朴天衡。假注書金祖淳。記事官李崑秀李相璜。以次進伏訖。上曰。馳往魂宮。則晝茶禮未過。而能趁參乎。天衡曰。臣承命往魂宮。則晝茶禮已過。故參夕上食而還來矣。命書傳敎曰。政官。待明朝牌招開政。吏曹參判參議。前望單子入之。待下批牌招。命退。諸臣退出。
정조 10년
朴天衡啓曰。吏曹判書李在簡牌不進推考傳旨。今方捧入。而開政命下之後。如是違牌。事甚未安。更卽牌招。何如。傳曰。允。
정조 10년
朴天衡啓曰。吏曹判書李在簡再牌不進。推考傳旨。今方捧入。而開政命下之後。連事違召。誠極未安。所當更請牌招。而係是一日三牌。何以爲之。敢稟。傳曰。更爲牌招。違牌勿爲呼望。
정조 10년
以吏曹參議李集斗牌不進罷職傳旨。傳于朴天衡曰。只推。更爲牌招。
정조 10년
以吏曹參議李集斗再牌不進罷職傳旨。傳于朴天衡曰。此傳旨勿施。申飭開政。
정조 10년
朴天衡啓曰。吏曹判書李在簡飭敎之下。謂有身病。懸牌闕外。屢度催促。終不應命。事體所在。誠極未安。推考警責。何如。傳曰。雖未知病勢之何如。無端懸牌。無難瀆撓。事體所在。極爲未安。從重推考。更加申飭。斯速開政。牌去來。卽爲知入。
정조 10년
備忘記。今聞常溪君卒逝之報。驚惻慘怛。不知何以爲懷。初終諸具。方令內需司護喪所擧行。而棺材。卽令該曹擇送。凡諸擧行。勿用近宗例。竝依親王孫例磨鍊。一邊輸送。一邊別單書入。成服日。遣內侍致祭。襲斂匹瑕。依判下卽爲輸送事。分付戶曹。山役等事。別定護喪官擧行事。亦爲分付內司。祿捧限三年仍給事。分付。
정조 10년
傳于朴天衡曰。戶曹有輸送事。禮葬進去戶判。卽爲入來。看檢輸送事。分付。禮葬所則只令郞官擧行。判堂則但於明日返虞。城外出去看檢。葬時雖有甲申例。勿爲進去事。分付該曹。亦有弔祭等擧行事。判堂。時帶藥院。本職許遞。今日政。以在京無故人差出。待下批。卽爲擧行。
정조 10년
趙衍德啓曰。同副承旨朴天衡。纔已入侍矣。臣吏兵批兼進之意。敢啓。傳曰。知道。
정조 10년
有政。吏批。判書李在簡式暇。參判未差。參議李集斗進。左副承旨趙衍德進。啓曰。判書李在簡式暇。參判未差。小臣獨政未安。何以爲之。敢稟。傳曰。只出緊任。以洪良浩爲禮曹判書。李晴爲副校理。嚴思憲爲修撰。李𡊠爲判尹。
정조 10년
朴天衡啓曰。藥房提調徐有隣。時無職名。令該曹口傳付軍職。何如。傳曰。允。
정조 10년
兵批。判書金履素進。參判尹師國病。參議柳誼病。參知李頤祥入直進。同副承旨朴天衡進。以李𡊠爲都摠管。李在學黃昇源爲副摠管。尹範行爲釜山僉使。李潤謙爲多大僉使。李殷模爲文兼。李尙說爲羽林將。洪鏶爲五衛將。副司直單徐有隣李聖圭沈豐之李敬一。
정조 10년
傳于朴天衡曰。新除授禮曹判書牌招。
정조 10년
以黃海監司狀啓。罪人金宗烒到配事。傳于朴天衡曰。分揀放送。
정조 10년
朴天衡。以戶曹言啓曰。常溪君湛喪。諸凡擧行。一從洛川君喪擧行事。命下矣。物種則依洛川君喪例。卽爲輸送。而取考本曹禮葬圖。原無親王孫禮葬之例。禮葬則不得擧行之意。敢啓。傳曰。物種則輸送。禮葬則不得擧行云者。其可成說乎。別判下外物種。無非禮葬所關。則獨於禮葬二字。何如是云云。況洛川君喪。因特敎用禮葬。則親王孫無禮葬之說。亦不近理。卿則推考。依啓下別單。卽爲擧行。可也。
정조 10년
朴天衡。以戶曹言啓曰。常溪君湛喪。依本曹草記批旨。以洛川君喪例。禮葬擧行之意。敢啓。傳曰。知道。
정조 10년
戶曹啓目。常溪君喪。物種輸送。別單判付內。依此擧行爲有矣。此時畿邑民弊。不可不念。立主初虞以下五奠及凡係用民力事。皆以儲置米會減。令護喪所。專當擧行事。分付爲良如敎。
정조 10년
趙衍德。以禮曹言啓曰。益安大君祠宇。致祭草記批旨內。允。本家貧寒。似難領祭。自本官。優給錢米。報惠廳會減事。分付。致祭。以今月內擇日。可也事。命下矣。致祭吉日。更令日官推擇。則今十一月二十九日爲吉云。以此日設行。而領祭時。自本官。優給錢米事。一體分付於本道道臣。何如。傳曰。允。
정조 10년
朴天衡。以兵曹言啓曰。五衛將車學模。下鄕日久。無意上來云。宿衛輪番之任。不可久曠。改差。何如。傳曰。允。
정조 10년
朴天衡。以訓鍊都監言啓曰。本局中軍李明運。身病甚重。勢難察任。改差。何如。傳曰。允。
정조 10년
趙衍德。以義禁府言啓曰。因本府啓辭。通津前府使李喆運。拿問處之事。允下矣。李喆運。下去忠淸道稷山地云。依例發遣府書吏。拿來。何如。傳曰。允。